དེ་ཡང་བརྗོད་བྱའི་ཆ་ནས་བཤད་ན།བོད་ཀྱི་གནའ་བོའི་ལོ་རྒྱུས་དེབ་ཐེར་མང་ཆེ་ཤོས་ནིརྒྱལ་རབས་གསལ་བའི་མེ་ལོངདུརྗེ་གཉའ་ཁྲི་བཙན་པོ་ནས་ལྷ་ཐོ་རི་སྙན་ཤལ་ཡན་ལ་གདུང་རབས་ཉི་ཤུ་རྩ་བདུན་ལ་ལོ་ལྔ་བརྒྱ་སོང་འདུག་པར་ངེས་ཟེར་ནའང་།ཆོས་དང་འབྲེལ་བའི་རྒྱལ་པོར་མི་འདུག་པས།ལོ་རྒྱུས་རྒྱས་པར་མ་བཀོདཅེས་གསུངས་པ་བཞིན་དམ་པའི་ཆོས་ཀྱི་བྱུང་འཕེལ་དང་དར་རྒུད།ཆོས་ལུགས་གྲུབ་མཐའ་ཁག་གི་གནས་ཚུལ་ལ་སོགས་པའི་སྐོར་གཙོ་བོར་བཀོད་པ་ལས།ལོ་རྒྱུས་རིག་པའི་ནང་དོན་གཙོ་བོ་ཁག་ཅིག་སྟེ།ཆབ་སྲིད།དམག་དོན།ཕྱི་འབྲེལ།དཔལ་འབྱོར།ཡུལ་སྲོལ།ཆོས་ལུགས་ལས་གཞན་པའི་རིག་གནས་བྱེ་བྲག་གི་སྐོར་བཅས་བཀོད་པ་ཧ་ཅང་ཉུང་བའི་ཚོད་དུ་སྣང་ཞིང་།ཡོད་པ་དག་ཀྱང་ལྷ་སྒྲུང་གི་རྣམ་པར་བྲིས་པ་མང་བས་ད་ལྟའི་ལོ་རྒྱུས་རིག་པའི་ལྟ་ཚུལ་གྱི་ངོས་ནས་བལྟས་ན་བརྗོད་བྱ་དང་འབྲི་སྟངས་ཀྱི་ཐད་དུ་ཞན་ཆ་ཡང་མི་ཉུང་བ་ཞིག་མཆིས།